Az Apsley-ház Londonban a Piccadilly, a Park Lane és a Kings Bridge utcák kereszteződésénél található, a Hyde Park délkeleti sarkán. A 18. század végén épült ház több mint 200 éven keresztül viselte a „No. 1. London” házszámot, mivel annak idején ez volt a legelső ház nyugati irányból közelítve a vámsorompó után. 1778-ban Apsley báró részére építették a kúriát, amely 1807-ben került a Wellesley családhoz. Az épületet 1820-ban a kormány Wellington hercegének ajándékozta érdemeiért, miután Arthur Wellesley, Wellington első hercege 1815-ben Waterloonál győzelmet aratott Napóleon felett. Ez időben a herceg kibővítette és átépíttette a házat, hogy társadalmi és politikai rangját hangsúlyozza. Az épület ekkor nyerte el mai képét a korinthoszi oszlopsorral, az ekkortájt divatos bath-i terméskőhomlokzatával és a műkincsgyűjteménynek helyt adó, ekkor megépült, 30 méter hosszú Waterloo-galériával.